P6_TA(2004)0097

Bekæmpelse af grænseoverskridende køretøjskriminalitet *

Europa-Parlamentets lovgivningsmæssige beslutning om Kongeriget Nederlandenes initiativ med henblik på vedtagelse af Rådets afgørelse om bekæmpelse af grænseoverskridende køretøjskriminalitet (5450/2004, 5216/2004 — C5-0056/2004 — 2004/0803(CNS))

(Høringsprocedure)

Europa-Parlamentet,

- der henviser til Kongeriget Nederlandenes initiativ (5450/2004, 5216/2004) [1],

- der henviser til EU-traktatens artikel 34, stk. 2,

- der henviser til EU-traktatens artikel 39, stk. 1, der danner grundlag for Rådets høring af Parlamentet (C5-0056/2004),

- der henviser til protokollen om integration af Schengen-reglerne i Den Europæiske Union, der danner grundlag for Rådets høring af Parlamentet,

- der henviser til forretningsordenens artikel 93 og 51,

- der henviser til betænkning fra Udvalget om Borgernes Rettigheder og Retlige og Indre Anliggender og udtalelse fra Transport- og Turismeudvalget (A6-0052/2004),

1. godkender Kongeriget Nederlandenes initiativ som ændret;

2. opfordrer Rådet til at ændre teksten i overensstemmelse hermed;

3. opfordrer Rådet til at underrette Parlamentet, hvis det ikke agter at følge den tekst, Parlamentet har godkendt;

4. anmoder Rådet om fornyet høring, hvis det agter at ændre Kongeriget Nederlandenes initiativ i væsentlig grad;

5. pålægger sin formand at sende Parlamentets holdning til Rådet og Kommissionen samt til Kongeriget Nederlandenes regering.

KONGERIGET NEDERLANDENES INITIATIV | ÆNDRINGER |

Ændring 1

Henvisning 4

—underhenvisning til Rådets resolution af 27. maj 1999 om bekæmpelse af international kriminalitet, som følger bestemte ruter, | udgår |

Ændring 2

Betragtning 1

(1) Det anslås, at der hvert år stjæles 1,2 mio. personbiler i Den Europæiske Unions medlemsstater. | udgår |

Ændring 3

Betragtning 2

(2) Disse tyverier indebærer en betydelig skade, mindst 15 mia. EUR om året. | (2) Køretøjskriminalitet er et grænseoverskridende fænomen af meget alvorlige dimensioner, som indebærer en betydelig økonomisk skade. |

Ændring 4

Betragtning 3

(3) En stor del af disse køretøjer, skønsmæssigt 30-40 %, stjæles, ombygges og genudføres til andre lande i og uden for Den Europæiske Union som led i organiseret kriminalitet. | (3) En stor del af de køretøjer, der stjæles i Den Europæiske Unions medlemsstater, stjæles, ombygges og genudføres til andre lande i og uden for Den Europæiske Union som led i organiseret kriminalitet. |

Ændring 5

Betragtning 6

(6) Køretøjskriminalitet kan desuden på internationalt plan stå i forbindelse med andre former for kriminalitet såsom handel med euforiserende stoffer og skydevåben samt menneskehandel. | (6) Køretøjskriminalitet kan desuden på internationalt plan stå i forbindelse med andre former for kriminalitet såsom handel med euforiserende stoffer og skydevåben, menneskehandel, samt røveri og tyveri af køretøjernes laster. |

Ændring 6

Betragtning 9

(9) Navnlig samarbejdet mellem politiet, toldvæsenet og registreringsmyndighederne samt formidling af oplysninger til de relevante parter er af betydning. | (9) Navnlig samarbejdet mellem de kompetente nationale myndigheder samt formidling af oplysninger til de relevante parter er af betydning. |

Ændring 7

Betragtning 9 a (ny)

| (9 a) Der bør aktivt tilskyndes til et tæt samarbejde mellem de nationale kompetente myndigheder og offentlige og private organisationer, som allerede har etableret effektive procedurer til bekæmpelse af køretøjskriminalitet. |

Ændring 8

Betragtning 13 a (ny)

| (13 a) Kommissionen bør udarbejde en omfattende handlingsplan for at forebygge og bekæmpe den internationale køretøjskriminalitet, der vedrører køretøjer og deres laster. Denne plan bør indeholde en oversigt over de forskellige retsakter, der er relevante i forbindelse med bekæmpelsen af køretøjskriminalitet. |

Ændring 9

Artikel 2, stk. 2

2. Opmærksomheden skal især rettes mod forbindelsen mellem, dels biltyveri og ulovlig handel med biler dels andre former for kriminalitet såsom handel med euforiserende stoffer og skydevåben samt menneskehandel. | 2. Opmærksomheden skal især rettes mod forbindelsen mellem, dels tyveri af køretøjer og ulovlig handel med køretøjer dels andre former for kriminalitet såsom handel med euforiserende stoffer og skydevåben, menneskehandel, samt røveri og tyveri af køretøjernes laster. |

Ændring 10

Artikel 3, stk. 1

Medlemsstaterne træffer de nødvendige foranstaltninger til at styrke samarbejdet mellem deres kompetente myndigheder (politi, toldvæsen og registreringsmyndighed) med henblik på at fremme bekæmpelsen af grænseoverskridende køretøjskriminalitet, bl.a. gennem samarbejdsaftaler. | Medlemsstaterne træffer de nødvendige foranstaltninger til at styrke samarbejdet mellem deres kompetente myndigheder med henblik på at fremme bekæmpelsen af grænseoverskridende køretøjskriminalitet, bl.a. gennem samarbejdsaftaler. |

Ændring 12

Artikel 5, stk. 2

2. Medlemsstaterne bemyndiger kontaktpunkterne til at udveksle erfaringer, ekspertise og generelle og tekniske oplysninger på grundlag af den eksisterende lovgivning inden for køretøjskriminalitet. | 2. Medlemsstaterne bemyndiger kontaktpunkterne til at udveksle erfaringer, ekspertise og generelle og tekniske oplysninger på grundlag af den eksisterende lovgivning inden for køretøjskriminalitet. Udvekslingen af oplysninger omfatter metoder og bedste praksis med hensyn til forebyggelse af køretøjskriminalitet. Den omfatter ikke udveksling af personoplysninger. |

Ændring 13

Artikel 5, stk. 3

3. Oplysning om de udpegede nationale kontaktpunkter, herunder senere ændringer, meddeles Generalsekretariatet for Rådet, som offentliggør oplysningen i Den Europæiske Unions Tidende. | 3. Oplysning om de udpegede nationale kontaktpunkter, herunder senere ændringer, meddeles Rådet, som offentliggør oplysningen i Den Europæiske Unions Tidende. |

Ændring 14

Artikel 6, stk. 1

1. Efter at tyveri af et køretøj er anmeldt, sørger de retshåndhævende myndigheder i medlemsstaterne for, at det stjålne køretøj omgående indberettes til Schengen-informationssystemet (SIS) og — om muligt — til Interpols ASF-database over stjålne motorkøretøjer. | udgår |

Ændring 15

Artikel 6, stk. 2

2. Den indberettende medlemsstat trækker straks en indberetning til eftersøgningsregistret tilbage, så snart grunden til indberetningen bortfalder, eller så snart ejeren af køretøjer trækker anmeldelsen af tyveriet tilbage. | udgår |

Ændring 16

Artikel 6, stk. 3

3. De retshåndhævende myndigheder i medlemsstaterne sørger efter anmeldelsen af tyveriet af blankoregistreringsattester for, at dette straks indberettes til (SIS). | udgår |

Ændring 17

Artikel 7

Artikel 7 Registrering 1. De retshåndhævende myndigheder og registreringsmyndighederne træffer de nødvendige foranstaltninger til at forhindre tyveri af registreringsdokumenter til køretøjer. 2. I forbindelse med (fornyet) indregistrering af et køretøj konsulterer de nationale registreringsmyndigheder i samarbejde med de retshåndhævende myndigheder motorkøretøjsregistret i det land, hvor køretøjet oprindeligt var indregistreret, samt de internationale eftersøgningsregistre over stjålne køretøjer, jf. artikel 6. 3. Med henblik på at forhindre (fornyet) indregistrering af et stjålet køretøj, skal der på nationalt plan indgås aftaler om søgning i eller sammenkobling af de registreringssystemer, der er omhandlet i artikel 6, stk. 1, samt om kontrol af køretøjets identitet. | udgår |

Ændring 18

Artikel 8, stk. 1

1. For at forhindre misbrug af registreringsattester til motorkøretøjer skal den retshåndhævende myndighed om muligt kræve registreringsattesten udleveret af ejeren og/eller indehaveren af køretøjet, når køretøjet er blevet alvorligt skadet ved en påkørsel (totalskade). | 1. For at forhindre misbrug af registreringsattester til motorkøretøjer skal hver medlemsstat sikre, at dens kompetente nationale myndigheder tager de nødvendige skridt i overensstemmelse med national ret til at kræve registreringsattesten udleveret af ejeren og/eller indehaveren af køretøjet, når køretøjet er blevet alvorligt skadet ved en påkørsel (totalskade). |

Ændring 19

Artikel 9

Artikel 9 Europol Inden for rammerne af Europols mandat og opgaver underretter de retshåndhævende myndigheder Europol om (grupper af) personer, som begår køretøjskriminalitet. | udgår |

Ændring 20

Artikel 12

Artikel 12 Aftaler med tredjelande 1. Samarbejds- eller partnerskabsaftaler, der skal indgås mellem Den Europæiske Union og tredjelande, skal så vidt muligt omfatte en bestemmelse om køretøjskriminalitet, navnlig om kontrol af køretøjer ved registrering i tredjelande, såfremt køretøjet oprindeligt kommer fra en af medlemsstaterne. 2. Når et tredjeland anmoder om kontrol af køretøjer, konsulterer den berørte medlemsstat det nationale Schengen-informationssystem samt registreringsmyndigheden i denne medlemsstat. | udgår |

[1] EUT C 34 af 7.2.2004, s. 18.

--------------------------------------------------